ประกาศคณะมนตรีความมั่นคงแห่งชาติ ฉบับที่ 1 เรื่อง การขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส จังหวัดปัตตานี และจังหวัดยะลา

ประกาศคณะมนตรีความมั่นคงแห่งชาติ
ประกาศคณะมนตรีความมั่นคงแห่งชาติ
ฉบับที่
๑
เรื่อง
การขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่
จังหวัดนราธิวาส
จังหวัดปัตตานี และจังหวัดยะลา[๑]
 

ตามที่ได้มีการขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส
จังหวัดปัตตานี และจังหวัดยะลา ตามประกาศลงวันที่ ๒๐ กรกฎาคม พ.ศ. ๒๕๔๙ ทำให้เจ้าหน้าที่ของรัฐสามารถขยายผลการปฏิบัติงานเพื่อแก้ไขปัญหาความไม่สงบในพื้นที่จังหวัดชายแดนภาคใต้และสามารถคุ้มครองความปลอดภัยให้กับประชาชนในพื้นที่ได้ดียิ่งขึ้น
แต่ปรากฏว่ายังคงมีการก่อเหตุการณ์ร้ายแรงเพื่อสร้างสถานการณ์อย่างต่อเนื่อง
อันเป็นผลสืบเนื่องมาจากฝ่ายผู้ก่อความไม่สงบยังมีศักยภาพในการปฏิบัติการและยังมีความประสงค์ที่จะก่อให้เกิดความเสียหายร้ายแรงด้วยการใช้ความรุนแรงในรูปแบบต่าง
ๆ ในพื้นที่ เพื่อทำร้ายเจ้าหน้าที่และประชาชนผู้บริสุทธิ์โดยมุ่งหวังให้เกิดการเกรงกลัวอันเป็นการกระทบต่อความมั่นคงของรัฐและความปลอดภัยของประชาชนจนไม่อาจดำรงชีวิตได้อย่างปกติสุข

จึงสมควรขยายระยะเวลาในการประกาศสถานการณ์ฉุกเฉินที่มีความร้ายแรง
เพื่อให้เกิดความต่อเนื่องในการแก้ไขปัญหาความไม่สงบที่กระทบต่อความมั่นคงของรัฐ
ความปลอดภัยในชีวิตและทรัพย์สินทั้งของรัฐและของบุคคล
ซึ่งจำเป็นต้องใช้มาตรการตามพระราชกำหนดการบริหารราชการในสถานการณ์ฉุกเฉิน พ.ศ.
๒๕๔๘ ในการแก้ไขปัญหาให้ยุติลงได้อย่างมีประสิทธิภาพและทันท่วงที อาศัยอำนาจตามความในมาตรา
๓๙ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๔๙
และความในมาตรา ๕ มาตรา ๑๑ วรรคหนึ่ง
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
ประธานคณะมนตรีความมั่นคงแห่งชาติจึงให้ขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่ทุกอำเภอของจังหวัดนราธิวาส
จังหวัดปัตตานีและจังหวัดยะลา ออกไปอีกเป็นเวลาสามเดือน

ทั้งนี้ ตั้งแต่วันที่ ๒๐ ตุลาคม พ.ศ. ๒๕๔๙
เป็นต้นไป


ประกาศ
ณ วันที่ ๗ ตุลาคม พ.ศ. ๒๕๔๙
พลเอก
สนธิ บุญยรัตกลิน
ประธานคณะมนตรีความมั่นคงแห่งชาติ



































สุนันทา/ผู้จัดทำ
๒๒
ตุลาคม ๒๕๕๒
กวินทราดา/ตรวจ
๒๖
พฤศจิกายน ๒๕๕๓


[๑] ราชกิจจานุเบกษา เล่ม ๑๒๓/ตอนที่ ๑๑๐ ก/หน้า
๑/๑๘ ตุลาคม ๒๕๔๙